

Komuna e Klinës

Kuvendi i Komunës

01Nr\_\_\_\_\_\_\_\_\_\_\_\_/2020

Klinë, 31. 01. 2020

**EKSTRAT-PROCESVERBAL**

**I Seancës së I-ë, të rregullt, të punës së Kuvendit të Komunës së Klinës, mbajtur më 31. 01. 2020, filluar në ora 10:00, në sallën e Kuvendit të Komunës.**

**M**bledhjen e parë të Seancës së Kuvendit të Komunës , për vitin 2020 e hapi Kryesuesi, z. Fadil Gashi duke përshëndetë kryetarin e Komunës, z. Zenun Elezaj, nënkryetarin, z. Besim Hoti, komandantin e policisë, përfaqësuesit e mediave, OSBE, përfaqësuesit e KFOR , anëtarët e Kuvendit dhe gjithë të pranishmit në sallë. Pas përshëndetjeve fillestare, kryesuesi konstaton se prezent në seancë janë 25 anëtarë të Kuvendit dhe se pritet që të I bashkëngjitët edhe anëtari tjetër, z. Xhevgjet Berisha. Ndërsa për mungesën e z. Baki Gashi është I njoftuar zyrtarisht dhe është mungesë me arsye.

Para se të vendoset në miratim Rendi I Ditës, fjalën e kërkuan disa anëtarë të Kuvendit.

**z. Petrit Palushaj:** Faleminderit kryesues. Te nderuar të pranishëm. Unë propozoi që para se të futemi në Rend të Ditës, të mbajmë një minutë nderim për jetën dhe veprën e doktorit të ndjerë, Gjon Gjidoda.

Të gjithë anëtarët e Kuvendit dhe të pranishmit me ngritje në këmbë nderojnë me një minutë nderim jetën dhe punën e doktor Gjon Gjidoda I cili aksidentalisht humbi jetën para një jave. Pas kësaj fjalën e morri anëtari I Kuvendit, z. Gjokë Lleshaj.

**z. Gjokë Lleshaj:** I nderuar kryetar i Komunës së Klinës, z. Zenun Elezaj, I nderuar kryesues i Kuvendit të Komunës, I nderuar Komandant i Policisë, Të nderuar drejtorë të Drejtorive, Të nderuar kolegë Anëtarë të Kuvendit

Arsyeja e kësaj deklarate publike time është një shqetësim i madh imi si anëtar i Kuvendit, si prind dhe familjar, si qytetarë i lirë i Komunës së Klinës. Të cilin shqetësim dua ta ndaj bashkë me ju të gjithë e në veçanti me kryetarin e Komunës dhe komandantin e policisë.

E drejta themelore e çdo qytetari të Republikës së Kosovës, Klinës dhe botës demokratike është Të jetoi i lirë, të mendoj dhe shpreh mendimin e lirë, të kryej punën që e ka përgjegjësi pa e penguar askush dhe të i nënshtrohet të drejtës ligjore, etike dhe morale. Të gjithë ata që i shkelin këto të drejta duhet të kenë pasoja ligjore. Po them ligjore e jo kanunore sepse ne jetojmë në një shtet dhe epokë demokratike. Kohë ku sundon ligji dhe jo kanuni.

E kam denoncuar verbalisht edhe më parë por askush nga pushtetarët në Klinë nuk kanë marr masa dhe as bërë përpjekje që shqetësimin tim ta shqyrtojnë seriozisht. Tani jam i detyruar që të bëjë denoncim publik sepse situata është përkeqësuar shumë.

Drejtori i Urbanizmit, z. Lorenc Marleku, si duket kryet e mban në qeveri komunale e dorën mbi kanun. Në vend të përballjes në Kuvend, aty prej ku i janë adresuar kritikat, punët e komunës dhe drejtorisë që e udhëheq i pleqëron me kanun dhe kërkon zgjidhje në rrugë përmes njerëzve dhe grupe njerëzish. Para disa ditësh, drejtori i urbanizmit më dërgon njerëz në shtëpi. Babai dhe disa nga fisi i tij më zënë derën e shtëpisë, më shqetësojnë familjen, duke kërkuar llogari nga unë se pse po e kritikoj drejtorin në Kuvend dhe duke kërkuar nga unë që mos ta kritikoj herë tjetër.

Të nderuar kolegë, unë besimin e qytetarëve e kam marr që ti përfaqësoj në këtë Kuvend Komunal. Jam votuar që të kritikoj atë që e mendoi dhe kam fakte se është punuar keq, që vazhdon të punohet keq. Jam votuar që të përkrahu dhe miratoi atë që është punuar mirë dhe po punohet mirë. Kam marr mbështetjen e qytetarëve të Klinës, sikurse të gjithë ju kolegë të nderuar, që zërin e tyre ta sjell këtu. Ai është zë i të gjithë atyre që ja donë të mirën Komunës sonë dhe qytetarëve të Komunës. Unë nuk jam këtu që të heshtë përball keqpërdorimit dhe manipulimit. Nuk paguhem nga qytetarët e Komunës që të foli e përfoli sokakëve por që interesin e tyre ta mbroj këtu në Kuvend, prandaj kërkoj përballje vetëm në Kuvend dhe jo jashtë Kuvendit. Përballje me fakte dhe me ligj e jo me kanun. Dua të drejtën time të të shprehurit lirshëm në Kuvend prandaj po e denoncoi presionin, frikësimin si shantazh dhe kërcënim që më është bërë nga ana e drejtorit z. Marleku.

Unë jam familjar dhe paqësor. Besoj në organet e drejtësisë dhe të policisë së vendit tim. Nuk jam konfliktuoz dhe skam tendenca që të nënçmoj, anatemoj apo sulmoj me kritika asnjë nga personat që janë në detyrat e drejtorëve të qeverisë Komunale. Unë kam kritikuar dhe do të vazhdoi të kritikoj punën e keqe që ka bërë drejtori i urbanizmit dhe jo Lorenc Marleku. Do të kritikoj të gjithë drejtorët e tjerë pa përjashtim kurdo që të kam fakte se nuk e kanë bërë punën siç duhet, sikurse do të miratoj dhe aplaudoi të gjithë drejtorët e drejtorive për punën e mirë.

Zoti kryetar Elezaj, zoti komandant i Policisë, Berisha.

Edhe një herë po kërkoi që të merrni masa dhe të ndaloni z. Marleku dhe familjarët e tij që të më bëjnë presion dhe kërcënojnë. Nuk është e shëndetshme për këtë legjislaturë, as e moralshme dhe as ligjore që të më pamundësohet liria e mendimit dhe fjalës.

Ju faleminderit për mirëkuptim dhe përkrahje.

**z. Zenun Elezaj, kryetar I Komunës:** Sigurisht që jemi takuar bashkë dhe e ke shprehur edhe para meje këtë shqetësim që tani e theksove, Gjokë. Edhe atëherë të kam thënë, edhe tani po e them publikisht se fjala e jote e lirë dhe mendimi I yt s` ka me u pengu asnjëherë. Unë të inkurajoj që çdo shqetësim tendin të kësaj natyre t`ia drejtosh organeve kompetente sepse mundësitë e mija në këtë aspekt janë të kufizuara.

**z. Gjokë Lleshaj:** Jemi takuar bashkë, kryetar, të falënderoi. Por z. Marleku gjatë takimit si dhe mbrapa takimit nuk shfaqi asnjë lloj pendese dhe keqardhje prandaj me keqardhje jam I detyruar që ta bëjë publike.

**z. Lorenc Marleku, drejtor I Urbanizimit:** Gjokë, unë të thash atë ditë në takim me kryetarin se nëse baba I im ka biseduar me ndonjërin në lidhje me ty, të kam siguruar që s` ka për të biseduar herë tjetër. Bashkë nuk kemi asgjë personale. Asnjë telashe nuk e ke nga unë. Nuk jam në dijeni që të është kërcënuar ndokush në emrin tim. Kurrë s` ka për të të kërcënuar askush për punën që bënë brenda Kuvendit. Je I lirë të kritikosh e të thuash mendimin tënd për çdo projekt të realizuar a të pa realizuar. Ti absolutisht s` ke pasur asnjë lloj kërcënimi. Mbrojtja më e mirë është sulmi, prandaj kjo mund të jetë përpjekja e jote që tani këtu të bësh temë këtë gjë. Të kisha sugjeruar që mos të merresh me këtë punë se s` ke asnjë telashe as me mua as me familjen time. Nëse ti donë me I nxjerr vetes telashe është diçka tjetër por nga unë s` ke asnjë telashe as s` ke me pas kurrë.

**z. Fadil Gashi, kryesues:** Unë jam njëri nga anëtarët e Kuvendit. Njeri është dashtë të jetë kryesues. Ju lutem që institucionet tona të jenë në nivelin e përgjegjësive që kanë. Po e ndjejë vetën shumë keq. Janë institucionet ato që duhet të kenë përgjegjësi dhe të merren me këtë rast. As unë dhe asnjeri nga ne të 27 anëtarët nuk mund ti ndihmojmë Gjokës më shumë se sa Institucionet përgjegjëse.

**z. Gjokë Lleshaj:** Kam qenë drejtor në ekzekutiv por kurrë s` ka ndodhë që të kërcënoi dikë për kritika apo çfarëdo tjetër. Baba I yt , drejtor, ai ka ardhë në familjen time, ka dërguar njerëz, ti them me emra e mbiemra nëse donë këtu në publik. Mos thuaj që s` ka asnjë telashe sepse ta kam tërhequr vërejtjen edhe para kryetarit për këtë punë. Tani mbetët me e pa se si do të veprosh.

**z. Arben Limanaj:** Përshëndetje të gjithëve. Unë më shumë kam një vërejtje teknike rreth obligimeve të Kuvendit. Që nga seancë e parë e betimit tim, nuk jam duke pranuar materialin e Kuvendit për seancë. Nuk po arrij të dijë se çfarë ka në rend të ditës në seancë. Nëse do të mund të zgjidhet ky problem do të ishte mirë ose të paktën të më epët kopje fizike e materialit.

**z. Fadil Gashi, kryesues:** Do ta rregullojmë këtë problem. Do të riaktivizohet e-mail zyrtar pasi që të është ndërprerë me rastin e dorëzimit të detyrës së drejtorit.

**z. Enver Berisha:** Përshëndetje të gjithëve. Meqenëse është seancë e parë e vitit 2020, ju dëshiroj punë të mbarë dhe shumë suksese të gjithëve. Dëshiroi që ti drejtohem kryetarit të Komunës me këtë rast. I kaluam dy vjet mandate në këtë asamble dhe pavarësisht kundërshtimeve që kemi pasur mund të them se në rrallë asamble të Komunave të Kosovës mund të ketë pasur rend dhe rregull më shumë se sa këtu. Por këto veprime e sjellje mund ta degradojnë qëndrimin, sjelljen dhe kulturën që tani e dy vjet e kemi pasur. Më vjen keq për këtë që e dëgjova këtu nga Gjoka, pa dashur që të mbaj krahun e njërës apo tjetrës palë, e kam thënë edhe më parë, kryetar, se në çështje të caktuara, projekte të caktuara, drejtorët janë duke ta devijuar punën. Pas seancës së kaluar, një nga drejtorët e juaj nga radhët e LVV, e kërcënon kryetaren e shoqatave të familjeve të dëshmorëve dhe njëherit, motrën e dëshmorit Arben Haliti. Pasi që kërkesa për masa shkon në organet e policisë, ai tenton të kërkojë falje dhe ta mbyllë këtë çështje. I nderuar kryetar. Nëse vazhdohet kështu të merremi me tema personale dhe jashtë mandatit që e kanë drejtorët dhe Asambleja, mendoi që është rrugë pa krye. Të lutem që me autoritetin e juaj të ndërmerrni veprime konkrete për të gjithë ata që e degradojnë kulturën e punës sonë. Shpresoi që këto veprime të jenë të fundit sepse na presin shumë punë dhe angazhime më të mëdha të cilat kërkojnë harmonizim dhe bashkëpunim për interes të qytetarëve të Klinës.

**z. Zenun Elezaj, kryetar I Komunës:** Enver mu drejtove mua. I thash edhe Gjokës që s` ka vend për kërcënime. Jemi shtet dhe I kemi organet tona. Nuk jam I njoftuar për këtë që e thatë më herët por për çdo shqetësim duhet të I drejtohet organeve që e kanë atë përgjegjësi. Nuk e ka mbështetjen time asnjë lloj kërcënimi. Këtu jemi që të funksionojmë si shtet dhe të garantojmë të drejtën elementare të gjithsecilit.

**z. Ibër Elezaj, drejtor I SH.P.:** Më falni, ne jemi dy drejtorë nga subjekti I LVV, do të doja të theksohet se për cilin është fjala.

**z. Enver Berisha:** Më fal nëse nuk e përmenda me emër. Fjala është për Skënder Merturin.

**z. Fadil Gashi, kryesues:** Në këtë sallë, përfshi edhe nënkryetarin dhe drejtorët, të gjithëve ju njoh sit ë kujdesshëm dhe të përgjegjshëm. Po pajtohem me Enverin se si Asamble vërtetë jemi shembull për mirë prandaj nuk po dëshiroi që të besoi që kemi ashtu rastesh. Nëse ka, prap shpresoi që organet e tona janë duke dëgjuar prandaj le ti përveshen punës dhe të marrin hapa konkret.

Tek Rendi I Ditës, referojuni pikës së 6. Shqyrtimi dhe miratimi I propozim-vendimit për ndarjen e bursave për Studentë për vitin 2019-2020. Ne e kemi shqyrtuar në KPF. Kësaj pike dua të ja bashkëngjis tekstin si në vijim: dhe lëshuarja në debat publik e draft rregullores për ndarjen e bursave për studentë. Këtë pra po e shtojmë që mos të bëjmë pikë të re në Rendin e Ditës, kështu edhe jemi dakorduar.

**z. Enver Berisha:** Pika e fundit: Të ndryshme, po mungon

**z. Fadil Gashi, kryesues:** po, mungon, por kur po dakordohemi për temat nuk po e qesim fare pikën :Të ndryshme. Hera të tjera e vendosim nëse insistoni.

**Kryesuesi e nxjerr në votim Rendin e Ditës bashkë me propozimin për tekstin shtesë tek pika e 6-të dhe me 26 vota PËR, asnjë kundër dhe asnjë abstenim, MIRATOHET Rendi I Ditës.**

**Rendi I Ditës:**

**1. Arsyetimi I Mungesave**

**2. Shqyrtimi dhe Miratimi I procesverbalit të seancës së kaluar.**

**3. Pyetje dhe Përgjigje.**

**4. Shqyrtimi dhe miratimi I Hartave Zonale të Komunës së Klinës.**

**5. Kërkesa për Interpelancë me Drejtorinë Komunale të Arsimit, nga grupi Kuvendar I PDK-së**

**6. Shqyrtimi dhe Miratimi I propozim-vendimit për ndarjen e bursave për studentë për vitin 2019-2020.**

**7. Shqyrtimi dhe Miratimi I procesverbalit nga Takimi me Qytetarë I kryetarit të Komunës për 6-të mujorin e dytë, 2019.**

**8. Shqyrtimi dhe Miratimi I propozim-vendimit për faljen e borgjeve me kushtëzim për shfrytëzuesit e banesave sociale.**

**9. Shqyrtimi dhe Miratimi I propozim-vendimit për rritjen e buxhetit për vitin 2019 dhe orientimi I tyre.**

**10. Shqyrtimi dhe Miratimi I Planit Komunal të Veprimit për Efiçencë të energjisë (PKVEE) 2019-2021.**

**11. Shqyrtimi I rekomandimeve të grupit të Grave Asambliste me OJQ “Zana”.**

**Pika 1: Arsyetimi I Mungesave**- Kryesuesi theksoi edhe një herë se anëtari Baki Gashi, mungon me arsye

**Pika 2 : Shqyrtimi dhe Miratimi I procesverbalit të mbledhjes së kaluar.**

**Kryesuesi e vuri në debat këtë pikë të Rendit të Ditës por meqenëse nuk kishte asnjë vërejtje apo përmirësim, ai e vuri në votim dhe me 26 vota për, asnjë kundër dhe asnjë abstenim u MIRATUA.**

**Pika 3: Pyetje dhe Përgjigje**

**z. Petrit Palushaj:** Kam një pyetje për kryetarin e Komunës, z. Zenun Elezaj: Çka po ndodhë me fabrikën e çimentos që pritet të fillon ndërtimi I sajë muajt në vazhdim. A ka dokumente, leje ndërtimi, pëlqim nga Komuna?

**z. Zenun Elezaj, kryetar I Komunës:** Këto ditë është aktualizuar një iniciativë e një guroreje e cila ka kërkuar pëlqim Komunal dhe është pajisur me pëlqim Komunal. Bëhet fjalë për kompaninë Ram-STONE nga Gremniku, të cilës I është dhënë “Pëlqim komunal për fillimin e procedurave për pajisje me licencë”. Që d.m.th. se komuna nuk lëshon licencë. Këtë licencë e lëshon Autoriteti rregullator për Miniera dhe minerare por që natyrisht ka kriteret e veta siç është edhe “Pëlqimi për fillimin e procedurave” nga Komuna dhe të tjera kritere. Ne e lëshojmë pëlqimin gjithmonë nëse është në harmonizim me planin zhvillimor Komunal. Kërkesa e RAM-STONE ishte në harmoni me PZHK prandaj ju ka lëshuar pëlqimi në fjalë. Para një viti ne kemi marrur një vendim me të cilin kemi ndaluar pajisjen me leje për shfrytëzim të zonës përgjatë rrugës Prishtinë- Klinë. Ai vendim është duke u respektuar dhe do të vazhdohet të respektohet. Ndërsa pëlqimi I është lëshuar për një zonë tjetër e lejuar për aktivitete minerare.

**z. Petrit Palushaj:** Nëse ka kërkesë nga qytetarët që kjo fabrikë të mos të lejohet të ndërtohet aty. Si do të veproni?

**z. Zenun Elezaj, kryetar I Komunës:** Çdo iniciativë qytetare që vjen, ne do ta drejtojmë tek institucionet kompetente. Nuk dua të futem në detaje tani se mund të gabohem por nëse ka kërkesë nga Asambleja, mund ta debatojmë këtë në një pikë të veçantë të Rendit të Ditës. Unë jam I obliguar që të merrem edhe me ata që janë kundër ndërtimit të fabrikës në fjalë por edhe me ata që janë pro ndërtimit të saj. Kërkesat e qytetarëve do ti adresojmë aty ku duhet dhe vendimi është I organeve që e theksova më lartë. Kjo nuk është zonë për të cilën ne kemi marrur vendim që mos të lejohet shfrytëzimi dhe ndërtimi, por është zonë në menaxhim të APK-së dhe një pjesë është private.

**z. Arben Limanaj:** Pyetjen e kisha bërë gati për drejtorin e Inspekcionit por nuk qenka prezent në sallë. Edhe më herët e kam ngrit si shqetësim në takime me drejtorët, pikën e karburantit që gjendët afër objektit të shkollës fillore “Ismet Raci”. Kam pyet nëse ka leje operimi ajo pikë karburanti, çfarë madhësie është rezervuari dhe cisterna në atë pikë. Mendoi që është për tu marrur si shqetësim nga institucionet pasi që shkolla nuk besoi që është më shumë se 10 metra larg asaj pike të karburantit. Do të doja të kem këtë sqarim në seancën e ardhshme nga drejtori I Inspektoratit.

**z. Valmir Bacaj:** Përshëndetje të gjithëve. Pyetja e ime ishte e ngjashme me atë që e bëri Petriti. Në lidhje me keqinformimin e opinionit rreth “pëlqimit” për ndërtimin e fabrikës së çimentos. Kryetari e dha shpjegimin se ai pëlqim është brenda planit zhvillimor Komunal. Skam për të shtuar asgjë më shumë.

**z. Xhevgjet Berisha:** Përshëndetje për të gjithë. Pyetja e ime I përket dy drejtorëve; Ibër Elezi dhe Petrit Bekaj. Pasi që drejtori I Inspektoratit nuk është I pranishëm, atëherë po e parashtroi pyetjen dhe përgjigjen të ma epin në seancën e ardhshme. Drejtori I Shërbimeve Publike e dijë që angazhohet dhe I merr të gjitha veprimet e duhura. Dua të dijë nga inspektorati se a ka aktivitet në parandalimin e disa veprimeve negative që ndodhin në qytetin e Klinës. Si prishja e vazhdueshme e karrigeve në bregun e lumit, hedhja e mbeturinave në lumë, pastrimi I mbeturinave në parkun afër fushës së futbollit, dhe parandalimi I hedhjes së mbeturinave të tjera inerte. Hedhja e mbeturinave nga ndërtimet e ndryshme vetëm me leje të inspektorëve në vende të veçanta, hedhja e kafshëve të ngordhura vend e pa vend, në veçanti afër çezmës në Dollc etj. Do të doja që në këtë [pyetje të më përgjigjet drejtori në seancën e radhës dhe të na tregoi se a ka mundësi që të merr masa.

**z. Fadil Gashi, kryesues:** Besoi që edhe këtë pyetje e ka shënuar shërbimi I Kuvendit dhe përgjigjen do ta marrim në seancën e radhës.

**z. Avni Gashi:** Përshëndetje Kryesues, Përshëndetje Kryetar , Përshëndetje Koleg-e asamblistë dhe gjithë ju te pranishëm. Kam dy pyetje për kryetarin e komunës, të dyja janë të ngritura nga banoret e Klinës. Pyetja e parë ka të bëjë në lidhje me dhënien e pëlqimit nga drejtori I urbanizmit, Lorenc Marleku, një operatori ekonomik për marrjen në shfrytëzim të 2 hektarëve në pronësi të Ekonomisë Pyjore, për nxjerrjen e gurit gëlqeror. Pa dashur të lëshohem në historik të kësaj kërkese, pyetjen time dua ta parashtroj të ndarë në disa pjesë, të cilat janë me interes për banoret e Klinës, të i kenë të qarta para se të fillojnë peticionin e proklamuar, të cilin e keni inkurajuar edhe ju kryetar në takim me qytetarë në zyrën tuaj: 1. Cilat janë kompetencat e Komunës se Klinës përveç dhënies së pëlqimit, a ka ndonjë mundësi ligjore të ndal këtë iniciative? Sepse në bazë të arsyetimit të pëlqimit, Komuna e Klinës me vetëdije ja ka trasuar rrugën për operim kësaj kompanie pa asnjë kusht! Ndërsa në anën tjetër proklamon në media se ja kemi dhënë pëlqimin vetëm për të operuara, por licencën përfundimtare e merr nga organet tjera kompetente. Nëse është ndryshe, ju lutem na tregoni , mundësisht me fakte! 2. Për të qenë më e kapshme për neve dhe qytetarët e Klinës, kryetar a ke mundësi të na tregosh , ku dallon pëlqimi I dhënë nga Komuna dhe qëllimi I kësaj kompanie me veprimtarin e gurëthyesve të tjerë që operojnë në Klinë? Është shumë me rëndësi të kemi disa informata shtesë rreth veprimtarisë së gurthyesve, prandaj, kryetar a ke mundësi me na informuar saktë. 3. Sa gurëthyese operojnë në komunën e Klinës? 4. Cilat janë përfitimet e Klinës në aspektin financiar nga këto gurëthyes, a paguajnë taksa të veçanta që e ndotin ambientin , nëse paguajnë sa paguajnë për një vit këto kompani për shfrytëzimin e gurit “natyror” se s` po di si me I quajt gurët qe na I ka lënë zoti në këtë hapësirë? 5. Sa banorë të komunës së Klinës janë të punësuar në këto gurëthyese, dhe mundësisht paga mesatare e tyre? 6. Cili inspektorat I kontrollon për respektim te licencave këta gurëthyes, inspektorati komunal apo ministror, sepse ne vetëm pluhur po shohim tek këto gurëthyese me kilometra larg. Në këto pyetje ka mundësi të na përgjigjet kryetari edhe muajin e ardhshëm, por besoj sot se paku mund te na përgjigjet ne një pyetje më direkët dhe që ju intereson më shumë qytetarëve. A do të ketë fabrikë të çimentos në Klinë? Njëkohësisht, derisa të pranojmë përgjigjet nga kryetari apo drejtori muajin e ardhshëm, kërkojmë që ky pëlqim I lëshuar nga drejtoria e Urbanizimit të Shfuqizohet, në mënyrë që banorët e Klinës të qetësohen dhe mos të kenë nevojë për nënshkrimin e Peticionit për shfuqizimin e këtij pëlqimi, por të shfuqizohet vet nga organet që e kanë lëshuar! Pyetja e dytë ka të bëjë për pronat nga do të bie traseja e re e rrugës Prishtinë- Pejë. Kryetar, ju me siguri e dini saktë se nga bijën traseja e rrugës Prishtinë- Pejë në zonën kadatsrale të Klinës, por nuk e di a e dini se shumë banorë që kanë prona në këtë trase janë të shqetësuar për procesin e shpronësimit, dhe shume prej tyre më kanë kontaktuar për të më paraqitur këtë shqetësim. E dimë se procesi I shpronësimit është nën menaxhimin e nivelit qendror, por sipas banorëve ka pasur shumë parcializime dhe bartje të pronave edhe pas shpalljes se vendimit përfundimtar të vlerësimit, çka po I shkakton probleme të mëdha këtyre pronarëve gjatë aplikimit për kompensim, sepse nuk po ju përputhen të dhënat e certifikatave të lëshuara nga komuna me elaboratin fillestar . Pyetja për kryetarin e komunës është: a ka bërë bartje, respektivisht azhurnime të pronave në këto zona, komuna e Klinës, edhe pas shpalljes së kësaj zone me interes të përgjithshëm publik!

**z. Zenun Elezaj, kryetar I Komunës:** Sa I përket aspektit që e ngrite, bazuar në ligjin për miniera dhe minerare është një procedurë e tërë për tu pajisur me leje. Ne, nuk kemi kompetencë në këtë aspekt. Mund ta ndalim procesin nëse ekziston një dokument politik komunal, plani zhvillimor, plani rregullues, hartat zonale etj. Dokumente që e ndalojnë. Çdo kompani aplikon dhe është një proces diku dy vjeçar që pajiset me licencë hulumtimi nga KPMN, pas dy vitesh prezanton rezultatet e hulumtimit dhe kërkon aktivitet shfrytëzimi. Pyetja tjetër kërkon disa të dhëna që donë punë për mbledhjen e tyre, besoi që drejtoria për financa dhe zhvillim në seancën e ardhshme do të jua sjell ato që I kërkuat. Pyetja se a do të ketë fabrikë të çimentos apo jo? Në fakt ne mund ta ndalojmë por duhet që ti ndryshojmë dokumentet politike dhe duhet të funksionojmë në mënyrë të balancuar. Nuk them se nuk mund ta ndalojmë sepse e kuptoi iniciativën e shumicës. Kam qenë në mbështetje të tyre dhe do të jem edhe në vazhdimësi, sikurse që do të mbështes çdo dokument që e kemi sjellë bashkërisht pavarësisht intervalit kohor. Besoi që roli I Komunës në këtë rast është shumë I qartë. Ne do të iniciojmë qysh tani planin zhvillimor Komunal dhe do të veprojmë me përgjegjësi. Në fund ju jeni ata që do të merrni përgjegjësinë e votimit për ndërtimin e një fabrike ose jo. Për momentin nuk mund të them se a do të ketë fabrikë apo jo sepse iniciativat janë shumë më të hershme se që kam ardhur unë këtu. Ne nuk kemi kompetencë që ta monitorojmë një licencë të tillë. Ajo ka skema të veçanta teknologjike. Çdo skemë teknologjike nënkupton edhe thithësin e pluhurit e që KPM nuk e respekton. Me një peticion të qytetarëve që do të vije edhe në Kuvend sigurisht, unë do ta orientoi një shkresë me të cilën do të kërkojmë që të disiplinohet kjo natyrë e punës.

**z. Fadil Gashi, kryesues:** Për të gjithë anëtarët që e kanë temën e njëjtë, ju lutem që mos ta hargjoni kohën, pasi që është duke u përgatitur peticioni nga qytetarët dhe ai peticion do të vije në kuvend ku do të shtjerrim gjithë debatin për këtë temë.

**z. Isa Ibishi:** Përshëndetje për të gjithë. Pyetja ime është për kryetarin Elezaj: Në natën e vitit të ri shumica e qytetarëve kanë qenë pa energji elektrike. Koha ka qenë e mirë, as shi e as borë. E kam përcjell reagimin tendë z. Kryetar por dua të dijë se çfarë hapash janë marr nga data e 31 dhjetorit e tutje. Është mirë që të merret një iniciativë e të cilën jemi gati ta përkrahim të gjithë, edhe shoqëria civile, që të kërkohet me hapa konkret përmirësimi I gjendjes ekzistuese energjetike në Klinë. Është shqetësuese ky mos investim I KEDS në përmirësimin e gjendjes. Pyetja e dytë: Po ju drejtohem prap juve z. Kryetar sepse edhe të mirat edhe të këqijat e drejtorëve tuaj, shkojnë në adresën tende. Investimet në shëndetësi realisht janë të prekshme. Investimet janë të shumta në shëndetësi. E diji që furnizimi me barna esenciale për QKMF nuk varet nga Klina, prandaj propozoi që të ndahet një shumë e parave nga subvencionet apo nga zyra e kryetarit për një pako emergjente, në një vlerë prej 2000 euro për barna që mund të shfrytëzohet vetëm për raste emergjente. Nëse kjo realizohet, mendoi që kërkesa për kujdestarinë e barnatoreve private e cila kujdestari nuk ka funksionuar përkundër iniciativës së mirë, pra, kjo kërkesë për kujdestari nuk do të ishte e domosdoshme. Pres përgjigje konkrete për të dy pyetjet.

**z. Zenun Elezaj, kryetar I Komunës:** Sa I përket KEDS, unë jam munduar që të jap shpjegimet e mija. Asgjë nga angazhimi im nuk ka munguar. Kam qenë më se I acaruar atë natë të vitit të ri. Mendoi që iniciativa e juaj është e mirë dhe do të më ndihmonte shumë një dokument I Kuvendit Komunal si shqetësim që do të ja drejtoja KEDS. Për çështjen e dytë, kam biseduar disa herë edhe me Hekuranin duke u munduar që të gjejmë zgjidhje. Sa I përket subvencioneve ose mjeteve nga zyra e kryetarit, vitin e ardhshëm mund ta shqyrtojmë këtë mundësi. Ndërsa për këtë vit, drejtori e ka bërë një program dhe mendoi që do ti del ballë situatës.

**z. Isa Ibishi:** Është konkrete, është në të mirë të qytetarëve. Mund të realizohet përmes subvencioneve, përmes zyrës suaj kryetar deri në aprovimin e buxhetit në vitin e ardhshëm. Nuk është shumë e madhe ndërsa ne I evitojmë rastet emergjente kur s` po kanë mundësi që të furnizohen me barna të nevojshme.

**z. Hekuran Sejdiu, drejtor I Shëndetësisë:** Përshëndetje për të gjithë. Ju falënderoi për pyetjen dhe suportin. Ne në fakt e kemi rritë buxhetin në kategorinë e mallrave dhe shërbimeve për shëndetësi. Javën e kaluar e kemi dërguar një kërkesë për prokurim e cila I ka kaluar fillimisht të gjitha fazat duke filluar nga pëlqimi I kryetarit dhe të tjera. Procedura përfundimtare për furnizim me barna vitale është hap, është në procedurë të prokurimit dhe ne po presim që me fillimin e muajit Mars të kemi një kontratë kornizë tre vjeçare, të planifikuara 75 mijë euro. Nga muaji Mars, mendoi që do ta kemi këtë kontratë dhe mundësinë që të ju dalim në ndihmë qytetarëve. Pra, nga muaji Mars, mendoi që do ta kemi të zgjidhur këtë problem.

**z. Esat Raci:** Kam dy pyetje për drejtorin e SH.P. 1. Deri ku ka shkuar projekti për ujësjellës për bashkësitë lokale të Sferkës, Gllarevës dhe një pjesë të fshatrave të BL të Jashanicës? 2. Çfarë hapash jeni duke ndërmarr për qentë endacak nëpër qytetin e Klinës që është shqetësim edhe I yni edhe I qytetarëve të Klinës.

**z. Ibër Elezi, drejtor I SH.P.:** Projekti I CDI, projekti lindor, me zyrtarët e këtij projekti së fundmi bashkë me kryetarin kemi pasur një takim. Projekti do të vazhdojë këtë vit. Kemi pasur disa problem me burimin e ujit “ Burimi I Jerinës” I cili nuk ka qenë kualitativ dhe ky ka qenë problem kryesor. Përveç kësaj, ne kemi projektin alternative, projektin për furnizim të qytetit me 300L ujë. Jemi në zhvillim të këtij projekti duke pritur që të formohet sa më shpejt qeveria dhe ta procedojmë tutje.

Sa I përket qenve endacak, kam pasur një takim me Nol Kabashin, zyrtar në AVUK. Edhe këtë vit trajtimi dhe problem I qenve endacak është në përgjegjësinë e AVUK-ut, ndërsa nga viti I ardhshëm pritet që kjo kompetencë të I kaloi Komunës.

Nëse më lejohet, kam një pyetje nga seanca e kaluar. Fjala ka qenë për koston e dekorimit të qytetit për festat e fund vitit në vitin 2018. Unë e kam përgatitur dosjen në tërësi dhe mund të jua shpërndajë, dhe për çdo pyetje shtesë jam këtu që të përgjigjem.

**z. Asdren Ramadani:** Përshëndetje për të gjithë. Pyetjen e kam për drejtorin e Kulturës por pasi që nuk është këtu, shpresoi ja përcjell ndokush. Në organizimin e bërë në shënim të “Flaka e Janarit” nuk u intonua fare himni zyrtar shtetëror, pse? Si dhe pse nuk u folë fare për vëllezërit Gërvalla dhe Kadri Zeka e po ashtu nuk kishte fare fotografi të tre pishtarëve të lirisë për të cilët edhe mbahej manifestimi?

**z. Zenun Elezaj, kryetar I Komunës:** Asdren, e kam vërejtë këtë që e the ti, dhe ja kam dhënë vërejtje drejtorit personalisht. Ja kam thënë direkt sepse edhe unë jam ndjerë I prekur. Nuk do të përsëritet herë tjetër. Sdi sa e keni vërejtur, por në fjalimin tim, janë përmendur dhe është folur për vëllezërit Gërvalla dhe Kadri Zeka, ndërsa për mungesën e fotografive të tyre, është vërejtje me vend.

**Znj. Violeta Zefi:** Ne si grup Kuvendar I LDK-së kemi një ankesë nga qytetarët që po jua përcjellim këtu. Mungesa e zbatimit të ligjit për duhanin. Ky ligj nuk po respektohet fare nëpër lokalet e Komunës tonë. Gjithashtu kemi edhe një shqetësim tjetër që e kam adresuar edhe më herët. Kat ë bëjë më një urë në fshatin Ranoc, historikun e sajë e dini. Besoi që duhet të gjendët një zgjidhje sa më e shpejt sepse ura është në gjendje shumë të keqe. Aty është ndërtuar një urë e re por që nuk është finalizuar akoma. Për këtë shkak qytetarët po kalojnë nëpër urën e vjetër e cila është në gjendje shumë të keqe dhe të rrezikshme. Do të doja që të kem një përgjigje nga drejtoria e Urbanizmit se a ka një afat kohor që t’jua bëjmë me dije qytetarëve se kur do ta finalizoni urën e re?

**z. Fadil Gashi, kryesues:** Është në pajtim me shqetësimin tim dhe të gjithë Kuvendit, mos zbatimi I ligjit për pirjen e duhanit në hapësirat e mbyllura. Këtë çështje dhe mos zbatimi I orarit të punës e ka ngrit edhe anëtari Tunë Dedaj. Ne e kemi obligim që ta ruajmë ambientin, ujin, ajrin dhe nëse I referohemi cilit do lokal-bar që funksionon në Komunën tonë, nuk besoi që diku tjetër në Kosovë bëhet shkelje flagrante si tek ne sa I përket ligjit për konsumimin e duhanit. Unë si kryesues dhe ne si Kuvend bëjmë thirrje që të respektohet ligji për konsumimin e duhanit në hapësira të mbyllura si dhe ligji për orarin e punës.

**z. Zenun Elezaj, kryetar I Komunës:** Është obligim ligjor dhe ne do të marrim masa për respektimin e përdorimit të duhanit. Kemi pasur vështirësi sepse nuk kemi pasur inspektor sanitar, tani e kemi dhe do të merren masa. Sa I përket rregullores për orarin e punës, kjo rregullore me siguri që do të ju vije në seancën e ardhshme që të miratohet. Sa për informimin e juaj, I kam ftuar të gjitha bizneset në takim dhe jemi dakorduar që të kemi një afat të caktuar se kur do të filloi së zbatuari. Unë do të dal me një vendim konform rregullores dhe besoi që nga data 1 Mars do të praktikohet pushimi I të dielave përveç atyre bizneseve që janë jetike.

Sa I përket urës që e përmendi Violeta. Këtë vit është paraparë projekti për atë urë dhe këtu është edhe drejtori I cili mban shënime. Gjithsesi që këtë vit do ta rregullojmë atë punë.

**z. Tush Dedaj:** Përshëndetje për të gjithë. I kam dy pyetje. Pyetja e parë ka të bëjë me fshatin Dresnik I cili është pikë e zezë e qeverisjes në Klinë, jo vetëm tani por prej pas lufte e këndej. Të gjitha të këqijat që janë duke ndodhë po thyhen në fshatin Dresnik. Fillimisht, fusha e Dresnikut që është fusha më pjellore është bërë fushë e shtyllave. Shtëpitë që është dashtë të ndërtohen në shpat, janë ndërtuar në tokën pjellore. Gjatë ndërtimit të këtyre shtëpive, janë shkelur të drejtat e njerëzve, bujqve duke jua shkelur dhe dëmtuar vijat e ujitjes. Shitet tokë pjellore nën ujitje. Ndërtohen rrugë pa ditur kush asgjë, pa projekt. Rrjeti elektrik katastrofë. Pyjet prehen pa asnjë kriter. Kërcasin sharrat e drunjtëve në pyje tërë ditën sikur mos të kishte fare roje pylli apo inspektor pylli. Do të doja që në seancën tjetër, dikasteret gjegjëse të na tregojnë se sa shtëpia janë ndërtuar në rrafshin e Dresnikut. Sa troje janë të bëra pazar e që janë vendosur shtyllat. Sa vija të ujitjes janë shkatërruar. Sa rrugë sezonale janë mbyllur dhe janë shtruar me zhavorr rrugë të reja. Për këto gjera, mendoi, që kjo qeverisje duhet ta dijë gjendjen faktike. Nëse do të kishte mundësi që në seancën e ardhshme të kemi informacione se në çfarë gjendje është fshati Dresnik. Për temën e më hershme nuk po thellohem shumë, por që ta dini se pavarësisht vendimit që kemi marrur që mos të lejohen gurëthyesit në këtë pjesë të rrugës rajonale, ka gurëthyes që janë duke operuar edhe tani pikërisht në këtë zonë të ndaluar për gurthyes dhe aktiviteti I tyre është mjaft I dëmshëm për banorët e fshatit Dresnik. Pyetja e dytë: Zhdukja e busteve, ku kanë mbetur hetimet për vjedhjen e busteve.

**Pika 4 e Rendit të Ditës: Shqyrtimi dhe miratimi I Hartave Zonale të Komunës së Klinës.**

**z. Lorenc Marleku, drejtor I Urbanizmit:** Përshëndetje edhe një herë. Ju e dini që tani e dy vite I kemi në proces Hartat Zonale. Jemi Komuna e parë në Kosovë që kemi arritur ti përfundojmë dhe atë me sukses. Falënderoi stafin e Urbanizmit, kryetarin që e ka dhënë një ndihmë shumë të madhe. Bashkë me stafin tonë profesionist, operatorin dhe Ministrinë kemi arritur që ti përfundojmë Hartat Zonale. Debati me qytetarë ka qenë një muaj I hapur dhe stafi profesional ju ka përgjigjur të gjitha kërkesave të qytetarëve. Pas Hartave Zonale e kemi planin rregullues I cili plan I detajizon edhe më shumë dhe do të iniciohet pas Hartave Zonale. Në KPF jemi dakorduar që të kaloj dhe ju kisha lutë të gjithë asamblistëve që ta votojnë për.

**z. Enver Berisha:** Që nga KPF, ne, e kemi dhënë dritën jeshile që ky projekt kapital dhe në interes të qytetarëve të Komunës, ta merr vizën. Kemi debatuar dhe analizuar me grupin tonë Kuvendar, duke pasur edhe expert brenda grupit. Pasi që tre instancat e përgjegjshme për trajtimin e kësaj çështje e kanë kryer punën e vet si duhet, konsiderojmë se pa ndonjë debat më shumë të aprovohen Hartat Zonale.

**z. Tunë Dedaj:** Përshëndetje për të gjithë. Kur është në pyetje Hartat Zonale, edhe në KPF kam kërkuar që të respektohet investimi I njerëzve në shtëpia dhe të mos ju prishen. Mendimi im është që të aprovohen këto Harta.

**z. Petrit Palushaj:** Në fakt duke e parë gjithë punën që është bërë këtë muaj dhe muajt paraprak, ne si grup Kuvendar e shohim të arsyeshme që këto Harta Zonale të jenë të implementueshme dhe jemi dakord që të aprovohen.

**Znj. Violeta Zefi:** E vlerësojmë punën dhe përkushtimin e drejtorisë dhe gjithë akterve të tjerë, dhe meqense propozimet tona janë përfshirë në punimin e këtyre Hartave Zonale, ne si grup Kuvendar jemi dakord që ta aprovojmë.

**z. Fadil Gashi, kryesues:** Kam parë që disa propozime që kemi bërë janë përfshirë, por kam dëshirë që të kem një shpjegim, ndoshta nga drejtori, pse po më del tek vendbanimet jo formale vetëm Dresniku, një zonë e vogël, Poterqi, Grabanica, Dollova dhe Drenoci e Budisalci. Nëse ka ndonjë të veçantë në këto zona është mirë që të na sqarohet. Për sqarim, kjo edhe një herë ka me shkuar në Ministri të linjës dhe do të shqyrtohet edhe nga profesionistët e Ministrisë. Besoi që nuk na pengon asgjë që ta kalojmë sot. Nëse ka ndonjë shpërputhje prap do të na e kthejnë ne që ta shqyrtojmë.

**z. Lorenc Marleku, drejtor I Urbanizmit**: Miratimi I Ministrisë na bënë me u ndie mirë dhe me qenë të sigurt se jemi në rregull sa I përket punimit të Hartave Zonale.

**z. Tunë Dedaj:** Po më befason drejtori që thotë se Ministria vendosë për tokat tona. Ne e dimë më mirë se sa ata të Ministrisë për tokat tona, drejtor.

**z. Lorenc Marleku, drejtor I Urbanizmit:** Tunë, unë fola për shkeljet eventuale. Jo për pronat dhe tokat tona.

**z. Tush Dedaj:** Po e përsëris prap, do të ishte mirë që të kthehen sytë nga Dresniku dhe të dihet se çka është duke ndodhë.

**Kryesuesi I Kuvendit pasi që konstatoi se u shtjerua debati për Hartat Zonale, vendosi që ta vejë në votim dhe me 25 vota për, asnjë kundër dhe asnjë abstenim, u MIRATUAN Hartat Zonale.**

**Pika 5 e Rendit të Ditës: Kërkesa për interpelancë me drejtorinë Komunale të Arsimit nga grupi Kuvendar I PDK-së.**

Kryesuesi I Kuvendit, z. Gashi shpjegoi rregulloren që përcakton thirrjen e interpelancës si dhe kohëzgjatja e një interpelance dhe kërkoi përmbajtje sipas rregullores së kuvendit të miratuar. Fillimisht fjalën e merr thirrësi I interpelancës dhe më pastaj drejtori I DKA-së.

**z. Enver Berisha:** Të nderuar të pranishëm. Në bazë të kërkesës që kemi bërë, ne si grup Kuvendar kemi hartuar listën e kërkesave për çështje të caktuara dhe ja kemi drejtuar me kohë kryesuesit të Kuvendit. Arsyeja më e madhe e thirrjes së kësaj interpelance është se para disa ditëve ka ndodhë një shkarkim i drejtorit të DKA-së, z. Arben Limanaj. Në kuadër të kësaj, në pyetjen që unë ja kam drejtuar kryetarit të Komunës, është thënë se drejtori është shkarkuar për shkak të përformancës së dobët të tij. Ndërsa në takimin pasues të asamblesë Komunale, drejtori në fjalë I përgjigjet kryetarit duke thënë se kryetari I Komunës shpërndanë të pa vërteta dhe se ai është shkarkuar si arsye politike dhe mbi bazën e presioneve rreth konkurseve. Ne I kërkojmë falje drejtorit të posa emëruar sepse mund të mos jetë në ngjarje për temat që I kemi ngritur për këtë interpelancë, megjithëkëtë është mirë që të sqarohet opinion publik arsyeja e vërtetë e shkarkimit të z. Limanaj, sepse nuk është pa përgjegjësi fjala publike e tyre. Ne si grup Kuvendar I kemi listuar 12 kërkesa- Tema që mendojmë se duhet të trajtohen: Renovimi I shkollës fillore “Esat Mekuli” në Caravik, Projekti I ndërtimit të fushës së sportit në shkollën fillore në Jashanicë të epërme., Projekti I rinovimi I tualeteve në shkollën fillore “Azem Bejta” në Grabanicë. Projekti I rinovimi I Gjimnazit “Luigj Gurakuqi” Klinë. Rrethojat e shkollës fillore “Azem Bejta” në Kpuz. Projekti I rregullimit të oborrit të shkollës fillore në Sferkë. Përfshirja e hapësirave të Shkollës fillore “Ismet Raci” në Projekti për parking. Kontrata e punës për znj. Elvira Sejdiu, asamblisten tonë. Kontratë që fillimisht ka qenë marrëveshje e sajë me ekzekutivin, konkretisht edhe me kryetarin në atë kohë, për votën që zonja e ka dhënë për zgjedhjen e kryesuesit, por pas përfundimit të fazës së parë, zonja Sejdiu ka mbetur pa kontratë dhe askush nuk ka dhënë shpjegim pse nuk I është bërë kontrata. Si duket dikush ka qenë dakord që ti vazhdohet kontrata e dikush jo, dhe si duket kjo ka qenë përplasja e parë e drejtorit të DKA-së me kryetarin. Megjithëkëtë, kontrata I është vazhduar por me shumë vonesë. Përveç kësaj, obligimi që ekzekutivi ka marr për dy punësime të tjera për atë votim, sot e kësaj dite nuk është realizuar. Fjala është për bashkëshortin e saj dhe vëllain e sajë ashtu siç jeni marr vesh. Tjetër shqetësim që kemi kërkuar shpjegime është vazhdimi I paligjshëm I ushtrimit të detyrës “Ushtrues detyre” I zv. Drejtorit të shkollës fillore “Ismet Raci” në Klinë I z. Gani Deliu. Edhe sa do të vazhdoi zotëria në fjalë në pozitën ushtrues detyre I zv. Drejtorit. Jemi të interesuar për konkurse e anuluara nga inspektori I punës dhe organet e tjera relevante. Pastaj, procedurat e pranimit në punë të mësimdhënësit Ramadan Limanaj, për të cilin unë kam shumë respekt, në Gjimnazin “Luigj Gurakuqi”. Janë shkelur procedurat. Mësimdhënësi në fjalë është pranuar pa Konkurs të rregullt. Si dhe është paguar pa mbajtur asnjë orë mësimore. Për këtë çështje, ne, po kërkojmë sqarim nga drejtori aktual, ish drejtori ose kryetari.

**z. Fadil Gashi, kryesues**: Faleminderit Enver. Kërkesa që e keni bërë është mese legjitime. Keni kërkuar interpelancë me drejtorin e DKA-së dhe ma merr mendja që s` keni të drejt të kërkoni përgjigje as nga unë, as nga kryetari I Komunës dhe nga asnjë anëtarë tjetër I Kuvendit. Kërkesa është ekskluzivisht drejtuar drejtorit të DKA-së. tjetër, nëse më ka votuar Elvira, e falënderoi shumë, 1000 herë faleminderit Elvirë. Por nëse paska qenë në pyetje punësimi I bashkëshortit, unë jam gati të largohem nga posti dhe të ja liroi dikujt tjetër në mënyrë që vota për atë tjetrin të sjell një punësim të ri.

**z. Enver Gashi, drejtor I DKA-së:** Në fillim të nderuar asamblistë po paraqes para jush një përmbledhje shumë shkurt të gjendjes momentale në sektorin e arsimit në komunën e Klinës.

Në komunën e Klinës zhvillojnë veprimtarinë edukativo-arsimore gjithsej 29 institucione edukative: 17 shkolla amë fillore dhe të mesme të ulëta dhe 9 paralele të tyre të ndara; 2 shkolla të mesme të larta dhe një çerdhe publike në qytetin e Klinës. Në këtë vit shkollor vijojnë 7736 nxënës, 373 më pak sesa në vitin e kaluar kur kishte 8109 nxënës. Personel gjithsej janë 664. Nxënës minoritarë REA janë 262 ose 3.38 %. Gjithsej femra në institucione arsimore janë 251 ose 37.8 %, kurse nxënëse femra në nivel komunal janë 48.55 %. Në gjimnaz vijojnë 67.08 % nxënëse femra, kurse në shkollën profesionale 35.41 %. Mosha mesatare e të punësuarve në institucionet edukativo-arsimore është 45.29 vjeçe. Periudha e dytë mësimore ka filluar më 13 janar 2020, sipas kalendarit të MASHT-it dhe DKA-ja ka krijuar hapësira dhe kushte të nevojshme për punë, prandaj procesi mësimor po zhvillohet në rrjedha normale në të gjitha institucionet edukativo-arsimore të komunës së Klinës.

1. Renovimi i shkollës fillore “Esad Mekuli” në Cerovik- për këtë projekt janë lidhur dy kontrata: kontrata 050/2018, datë 27.07.2018, me vlerë 53723.21 € me OE “Projekt plus” nga Prishtina dhe aneks kontrata nr. 12/2018, datë 12.10.2018, vlera 6989.61 € me OE “IB Group” nga Prishtina, projekt i vitit 2018, i cili ende nuk ka përfunduar, edhe pse nga DKA-ja vazhdimisht iu është dhënë vërejtje kompanive për përfundimin e punimeve me kohë dhe me cilësi. Vërejtjet janë dërguar në zyrën e prokurimit. Kemi edhe kërkesën për shkëputje të kontratës në maj 2019 dhe janar 2020. Kemi dy raporte të komisionit për pranim teknik ku është theksuar gjendja momentale e punimeve dhe pjesët e pakryera të punimeve, kurse pranimi teknik nuk është bërë. Operatori është paguar për punët e kryera dhe të pranuara nga komisioni.

2. Projekti i ndërtimit të fushës së sportit në shkollën fillore në Jashanicë të Epërme- Operatori ekonomik “Isa Dekor” i ka përfunduar të gjitha punimet, mirëpo për pranim final punë kryesi është dashur që ta plotësojë dokumentacionin e nevojshëm. Komisioni për pranim me kohë i ka bërë kërkesat e nevojshme për plotësimin e dokumenteve, të cilat i keni të skanuara, pra për këtë arsye nuk është bërë pranimi teknik.

3. Projekti i renovimit të tualeteve në shkollën e Grabanicës- punimet janë përfunduar sipas projektit dhe kontratës. Është bërë pranimi teknik i punimeve nga ana e komisionit.

4. Projekti i renovimit të gjimnazit “Luigj Gurakuqi” në Klinë- për këtë projekt janë lidhur dy kontrata, njëra në vitin 2017 me OE “Isa Dekor” nga Mitrovica dhe një në vitin 2018 me OE “Shqipëroni”. Për kontratën e parë ekzistojnë dokumentet në DKA se janë pagur situacionet e përfunduara dhe është bërë kërkesë për shkëputje të kontratës, kurse OE “Shqipëroni” i është dhënë afat që deri më 31 janar 2020 t’i përfundojë punimet e pakta që i kanë mbetur pa përfunduar.

5. Rrethoja e shkollës fillore “Azem Bejta” në Këpuz- kjo kontratë është lidhur me OE “Shqipëroni” në vitin 2018 për ndërtimin e fushave sportive në Këpuz dhe në Përqevë, me vlerë 49.976.25 €. Ka përfunduar puna sipas kontratës dhe është bërë pranimi teknik i punimeve nga komisioni.

6. Projekti i rregullimit të oborrit të shkollës fillore në Sferkë- Kontrata “Renovimi i dyshemeve, hyrjes dhe parkingut në SHFMU “Emin Duraku” në Sferkë është me numër 088/2018, datë 16.10.2018. Çmimi total i kontratës është 16.581.60 €. Projekti pra është i vitit 2018 dhe ende nuk ka përfunduar. Operator është kompania “Isa Dekor”. Kompanisë nuk i është paguar puna e pakryer. Shumë shpesh DKA-ja i ka bërë vërejtje kësaj kompanie për moskryerje të punimeve sipas afatit të paraparë me kontratë. I është bërë kërkesë zyrës së prokurimit për shkëputje të kontratës, pra këtij operatori për moskryerje të punimeve i është ndërprerë kontrata. Sa u përket projekteve të operatorëve ekonomikë, ia vlen të theksohet se buxheti i Komunës nuk është dëmtuar për punët që nuk i kanë përfunduar këta operatorë ekonomikë.

7. Përfshirja e hapësirave të shkollës fillore “Ismet Rraci” në projektin për parking- duke pasur parasysh kërkesat e shumta të prindërve dhe mësimdhënësve gjatë sjelljes së fëmijëve në shkollë të cilët kanë hasur në pengesa të shumta, e kemi pa të arsyeshme që në bashkëpunim me institucionet komunale ta ndërtojmë një parking për prindër të nxënësve dhe për këtë projekt ka qenë i njoftuar me kohë edhe Këshilli drejtues i shkollës i cili e ka mbështetur projektin me përjashtim të një anëtari, por më datën 12 dhjetor 2019 është mbajtur mbledhja e këshillit të prindërve dhe e Këshillit drejtues të shkollës dhe është vendosur për pezullimin e përkohshëm të këtij projekti deri në një vendim tjetër me interes për nxënësit dhe prindërit e kësaj shkolle.

8. Kontrata e përhershme e punës për znj. Elvira Sejdiu në shkollën fillore “Ismet Rraci” në Klinë- Kjo kontratë është lëshuar nga DKA-ja duke u mbështetur në mendimin juridik të Zyrës Ligjore të datës 08.07.2018, ku thuhet se “MASHT-i me Udhëzimin Administrativ 02/2017, data 16.02.2017, për vlefshmërinë e programeve studimore të bartësve privatë të arsimit të lartë, sipas nenit 3 të tij të gjithë të diplomuarit të bartësve privat të arsimit të lartë në programet studimore që kanë qenë të ri licencuara dhe ri akredituara konsiderohen të barabartë me të diplomuarit në institucione publike.”

9. Vazhdimi i paligjshëm i ushtrimi të detyrës të zëvendësdrejtorit Gani Deliu në shkollën “Ismet Rraci” në Klinë- Ne si DKA kemi parashtruar në zyrën e personelit kërkesën për lejimin dhe procedurën e shpalljes së konkursit publik për këtë pozitë të punës dhe jemi në procedurat për mbulimin e këtij vendi me konkurs publik.

10. Konkurset e anuluara nga inspektori i punës dhe organet e tjera relevante- Kemi raste kur Inspektori i punës ka anuluar konkurse për shkak të mosharmonizimit të ligjeve dhe udhëzimeve administrative që mbulojnë fushën e arsimit, ku shpesh edhe pse kërkojmë përgjigje me shkrim, nuk na jepet sqarim adekuat as nga MASHT-i lidhur me të drejtat e kandidatëve që kanë mbaruar kolegjet private në krahasim me ata që kanë kryer universitete publike. Udhëzimi administrativ 02/2017 që u jep përparësi kolegjeve private është në kundërshtim me Ligjin për arsimin e lartë ku theksohet se vetëm universitetet publike përgatitin mësimdhënës. Edhe DKA-ja ka raste kur anulon konkurse sipas ligjit, sepse kandidatët nuk arrijnë ta kalojnë testin me shkrim 50 %, siç kërkohet nga UA 07/2017.

11. Procedurat e pranimit në punë të mësimdhënësit Ramadan Limanaj në gjimnazin “Luigj Gurakuqi”, dëshmi se është pranuar me konkurs, dëshmi që ka plotësuar normën gjatë vitit 2018 dhe a është paguar për punën e bërë më 2018- Ramadan Limanaj ka 33 vjet përvojë pune në arsim, pra është pranuar në gjimnaz para luftës, kurse pas luftës, sipas procesverbalit të DKA-së është pranuar sipas konkursit publik në vitin 2009 po ashtu në gjimnaz. Në bazë të vendimit të DKA-së të datës 23.05.2018 është transferuar sipas Ligjit të punës nga shkolla profesionale në gjimnaz me normë të plotë, prandaj është paguar sipas këtij vendimi.

12. Sqarime rreth deklaratës së ish-drejtorit të DKA-së dhënë mediave në nëntor 2019, pas shkarkimit nga kryetari i komunës- Kjo pyetje mendoj se nuk është brenda kompetencave të mia si drejtor aktual i DKA-së, por nuk është as në përputhje me parimet dhe kulturën time të komunikimit.

Dokumentet e kërkuara, z. Enver, të gjitha I kemi skanuar dhe jua kemi dërguar. Nëse rastësisht keni ndonjë kërkesë tjetër për dokumente jeni të mirëseardhur në DKA.

Kryesuesi konstatoi se koha e parapara sipas rregullores për interpelancë ka mbaruar. Fjalën mund ta merr vetëm për sqarim ndonjë anëtarë I Kuvendit.

**Znj. Elvira Sejdiu:** Përshëndetje për të gjithë. Edhe pse kam menduar që s` ka me pasur mundësi që Enveri të më nxjerr nga vetvetja, shantazhet e tij më emocionuan. Tendenca e juaj dhe e partisë, nuk e diji se çfarë po kërkoni nga unë ju Enver dhe partia e juaj kur ju e dini shumë mirë se marrëdhëniet tona janë prishur që në mandatin e kaluar si dhe gjatë zgjedhjeve. Ju I keni gabimet që I keni bërë vet. Prap po vazhdoni me tendenca tjera e që unë s` dua të vazhdoi më gjatë më këtë. Vetëm një sqarim, unë I kam dy vëllezër. Njëri punon në KFOR që edhe me e lutë me ardhë me punuar nuk vjen, tjetri është në Kroaci, shkoni e lutni dhe e shihni se a vijnë që të punojnë këtu. I kanë kushtet shumë mirë dhe janë të stabilizuar me punën e vet. Nuk po vazhdoi më shumë, ju keni të drejt të veproni si ta shihni të arsyeshme por vetëm një gjë për fund, unë I kam respektuar dhe plotësuar të gjitha kushtet dhe standardet e paraqitura nga drejtoria e Arsimit në Klinë për vendin e punës ku jam e angazhuar. Me përgjegjësi të plotë e them që s` ka pasur konflikt interesi apo nepotizmi në rastin tim. Asnjë nga anëtarët e familjes time të ngushtë apo të gjerë nuk është I punësuar në institucionet publike përkundër kontributit të tyre kombëtar që nga vitet e 90-ta.

**z. Fadil Gashi, kryesues:** E keni përmendur Elvirën shumë me pa të drejtë. Nuk do të doja ta shoh në kësi pozite asnjë nga anëtarët e Kuvendit, sinqerisht po e them. Sepse votat për kryesues të Kuvendit, jo për Fadilin, as për atë para meje dhe as për atë që do të vije pas meje, janë vota të fshehta. Kurrë asnjëherë nuk I kam thënë Elvirës apo dikujt tjetër që të më votoi. Është hera e parë që dëgjoi për këtë lloj pazari. Pasi që ju ka përmendur emri Arben Limanajt, kisha pasur dëshirë që të ja jep fjalën edhe atij, përndryshe interpelanca ka përfunduar.

**z. Arben Limanaj:** Unë mendoi që drejtoria e Arsimit është drejtoria më e madhe në kuadër të Komunës. Nga pyetjet që u parashtruan, një pjesë e madhe e tyre kam qenë unë menaxher por përgjigjet që I dha drejtori ishin sikur të ishin përgjigjet e mija. Vetëm në lidhje me procedurat e kontratave nëpër shkolla, e diji që vetëm për kontratën e shkollës së Caravikut kemi pasur vërejtje nga Auditori. Me kohë I kemi bërë të gjitha vërejtjet për operatorët e caktuar dhe disa prej atyre kontratave janë shkëputur për mos përmbushje në kohë dhe sipas projektit. Për çështjen e Elvira Sejdiut, kandidatja është listuar si më e suksesshmja në test dhe intervistë dhe për lidhjen e kontratës së përhershme ne ju kemi drejtuar dy inspektorateve relevante, atij të punës dhe të Arsimit por nuk kemi marrur përgjigje, Më pastaj ju kemi drejtuar zyrës ligjore në Komunë dhe ajo na ka këshilluar që mund të I nënshkruajmë atë kontratë. Në lidhje me çështjen e ngritur për profesorin Ramadan Limanaj, mendoi që nuk është dashur që të ngritët fare kjo pasi që profesori Ramadan ka 30 vjet përvojë pune. Asnjë vendim I inspektorateve nuk ekziston kundër çështjes së tij.

**z. Zenun Elezaj, kryetar I Komunës**: Dua vetëm të theksoi se të gjitha kontratat e Arsimit dhe jo vetëm të Arsimit me Operatorë Ekonomik ku ka pasur mangësi tani më janë ndërprerë dhe I është bërë kërkesë OSHP që ti fusin në listën e zezë.

**z. Fadil Gashi, kryesues:** Të nderuar anëtarë të Kuvendit, ju të gjitha këto kontrata I keni në email-at e juaj, analizoni mirë dhe ku të gjeni që ka shkelje, drejt e në prokurori dërgoni, unë jam në mbështetjen tuaj në asi rasti.

**z. Gjokë Lleshaj:** Faleminderit kryesues dhe kryetar. Më vjen mirë nëse organet përgjegjëse janë në gjendje që të shkëputin kontrata. Kur kam qenë drejtor unë, përkundër shumë kërkesave të tilla, nuk kanë qenë në gjendje që të bëjnë shkëputje. Drejtor I DKA-së, ju thatë se keni dy kontrata për shkollën e Caravikut. Unë I kam tre kontrata për këtë shkollë. Ju lutem sqarojeni.

**z. Enver Berisha:** Po më duket shumë herë po më duhet që të sugjeroi z. Kryesues dhe të ta bëjë me dije se shumicën e kohës po e merr ti. Interpelanca nuk është me ty. Dy fjali I kam rreth projekteve që u përmendën. Problemi është se asnjë kontratë nuk është realizuar dhe përfunduar në bazë të kontratës. Të gjitha kontratat janë shkelur. Ka ose mangësi në realizim ose afate të tej zgjatura që mendja s` ta merr. A ka organe këtu? A duhet që ti menaxhoj ndokush këto kontrata? Dy raste të tjera. U tha nga drejtori se së shpejti do të shpallet konkurs për detyrën e zv. Drejtorit të shkollës fillore “Ismet Raci”. S` ka logjikë që tani masi e kërkuam interpelancën dhe e ngritëm këtë çështje, ju të hapni konkurs, qe dy vjet është ushtrues detyre, ku ishit që dy vjet. Dhe e dyta, punësimi I z. Ramadan Limanaj. Nuk është problem pse ka shkuar që të punoi Ramadani në Gjimnaz, absolutisht nuk qëndron këtu problem. Përndryshe Ramadanin e kam shumë mik. Problemi qëndron diku tjetër, pagesat e jashtë ligjshme që I paguhen Ramadan Limanajt. I kam dokumentet. Është paguar për orët që nuk I ka mbajtur fare, diku te 700 euro. Për të njëjtat orë është paguar profesori tjetër, Magjun Elezaj. Këtu është problem, për të njëjtat orë janë paguar dy profesorë.

**z. Zenun Elezaj, kryetar I Komunës:** Lidhur me pagesën, ne e dimë se kush është kompetent që ta lëshoj kontratën e punës. Është drejtoria e Arsimit që nënshkruan autorizimin se kush do të punoj. Do ta shohim se kush e ka shkelur autorizimin, të gjitha do ti shohim një nga një. Probleme me kontrata po kemi është e vërtetë, sidomos me OE. Vetëm në muajin Janar I kam shkëputur gjashtë kontrata. Këtë e kam theksuar edhe në raportin e ekzekutivit. Ne, me kompetencë kemi vepruar dhe jemi munduar që ta bëjmë më të mirën në interes të qytetarëve.

**Pika 6 e Rendit të Ditës: Shqyrtimi dhe Miratimi I propozim-vendimit për ndarjen e bursave për studentë për vitin 2019-2020 dhe lëshuarja në diskutim publik e rregullores për ndarje të bursave për studentë.**

Kryesuesi theksoi se draftin e kësaj rregulloreje do ta merrni sot anëtarët e kuvendit dhe se tani do të votojmë vetëm për lëshurjen në diskutim publik të kësaj rregulloreje e cila në KPF ka kaluar.

**Pasi që nuk kishte debutues në lidhje me këtë, kryesuesi e vuri në votim dhe me 24 vota për, asnjë kundër dhe asnjë abstenim u MIRATUA.**

**Pika 7 e rendit të Ditës: Shqyrtimi dhe miratimi I procesverbalit të takimit të kryetarit të Komunës me qytetarë, takimi dytë sipas obligimeve ligjore.**

**Edhe ky procesverbal u vendos në votim pa debat dhe me 24 vota për, asnjë kundër dhe asnjë abstenim, u MIRATUA.**

**Pika 8 e Rendit të Ditës: Shqyrtimi dhe miratimi I propozim-vendimit për faljen e borgjeve me kushtëzim për shfrytëzuesit e banesave sociale.**

Kryesuesi Gashi, theksoi se kjo çështje është biseduar edhe në seancë por edhe në KPF dhe gjithashtu është ndërtuar një Komision për këtë çështje. Ai, ju drejtua komisionit nëse kanë për të raportuar apo thënë ndonjë gjë në lidhje me këtë. Zoti Gashi shpjegoi ligjin për rastet sociale dhe obligimet e tyre për të paguar qiranë e banesave në shfrytëzim dhe theksoi se sipas ligjit, në rast se rasti social që është duke e shfrytëzuar banesën nuk ka mundësi ekonomike që të paguaj qiranë, Komuna është e obliguar që të I ndihmoj me 50% të pagesës. Para se të vendoset për votim, kryesuesi I Kuvendit theksoi:

**z. Fadil Gashi, kryesues:** Ne mund të shkojmë me propozimin që ka bërë drejtoria në këtë rast, ose të komisionit që ka marr përsipër që të bëjë konstatimin e atyre familjeve dhe më pastaj të ulemi bashkë me komisionin dhe të bëjmë një vlerësim krejt real dhe më pastaj të vendosim. Është në domenin tuaj të vendosni se si doni të veproni.

**z. Enver Berisha:** Këtë çështje e kemi biseduar edhe në seancën e kaluar. Mendoi që duke u bazuar në ligjin që e theksuat më herët por duke u bazuar edhe në financat, duke e konsideruar të rëndësishme konsultimi paraprak me Komisionin, jemi që kjo çështje të shtyhet me kusht që Komisioni bashkë me drejtorinë përkatëse të na bëjnë gati materialin mbi të cilin mund të marrim një vendim. Si grup Kuvendar jemi PRO në parim por kërkojmë që të detajohet.

**z. Aziz Desku, drejtor I FEZH:** Po mundohem që të jem I shkurtër që të racionalizojmë kohen. Këtë çështje e kemi rikthyer edhe një herë në seancë. Kam biseduar me anëtarët e Komisionit që ka qenë formuar për shqyrtimin e gjendjes ekonomike të shfrytëzuesve të banesave sociale që kanë ngelur borgj pagesat e qirasë. Kemi bërë analizë edhe përmes zyrës së Qendrës për Punë Sociale dhe kemi parë që vetëm 16 prej shfrytëzuesve të banesave sociale janë përfitues të ndihmave sociale nga komplet numri I përgjithshëm I shfrytëzuesve të banesave sociale. Qëndrimi I Komisionit është që ky propozim-vendim të kaloi si I tillë. Propozim I Komisionit gjithashtu është që në ndërkohë të niset një procedurë e re në lidhje me kontratat e shfrytëzimit të banesave sociale pasi që kontratat në fjalë nuk janë përtërirë prej se janë bërë në fillim fare. Po ashtu të filloi një procedurë e re e aplikimit e cila do të na krijonte një pasqyrë shumë më të qartë të gjendjes financiare të këtyre familjeve.

**z. Fadil Gashi, kryesues:** Për hir të korrektësisë, pa dashur që të zgjerohem shumë, dua ta potencoi ligjin dhe nenin 10 I cili thotë: Familjarët të cilët nuk kanë mundësi financiare të bëjnë pagesën e qirasë, shteti subvencionon deri në 50% të shumës së qirasë që duhet të paguaj familja. Subvencionimi jepet pas verifikimit të gjendjes ekonomike te familjes. Paragrafi I dytë thotë se subvencionimin e qirasë e përfiton çdo familje nga të ardhurat e Komunës dhe me aprovimin e Kuvendit Komunal. Komunat që nuk arrijnë të realizojnë këto të ardhura mjaftueshëm, mund të financohen nga buxheti I Kosovës. Pra, ne mundemi që të marrim vendim si e ka kërkuar drejtoria që ti falim borgjet, ndoshta llogaritet si subvencionim edhe kjo por në të ardhmen duhet të bazohemi në Komisionin që na e sjell gjendjen dhe atëherë në bazë të sajë e shohim se çfarë mundemi dhe çfarë jo.

**z. Gjokë Lleshaj:** Me folë për këtë kategori njerëzish është vështirë sepse mund të gabojmë dhe futemi në gjynah. Unë njoh njerëz që janë vërtetë në gjendje të rëndë dhe arrijnë që të bëjnë pagesat e qirasë. Gjithashtu njoh njerëz që kanë përfituar banesën sociale dhe e ka lëshuar me qira. Tani, personat e fundit edhe kanë përfituar banesë edhe marrin pare nga qiraja që e ka lëshuar e edhe me ja falë borgjin, po me duket se po I bëhet e pa drejt dikujt tjetër që siç e theksova më herët, me gjithë vështirësitë po e paguan qiranë e banesës. Mirë është që të ketë kujdes Komisioni sepse ka kështu dy lloje shfrytëzuesish.

**Kryesuesi propozoi që me qellim që të kompletohet materiali me raport të komisionit, të shtyhet ky vendim për seancën e radhës. Me 24 vota për, asnjë kundër dhe asnjë abstenim, u MIRATUA shtyrja e kësaj pike për seancën e radhës.**

**Pika 9 e Rendit të Ditës: Shqyrtimi dhe miratimi I propozim vendimit për rritjen e buxhetit për vitin 2019 dhe orientimi I tyre.**

Kryesuesi theksoi se fjala është për tejkalimin e planit për të hyrat vetanake ndodhur në vitin 2019. Gjithashtu tha se kjo është shqyrtuar në KPF dhe rekomanduar.

**z. Aziz Desku, drejtor I FEZH:** Para se të prezantohet kjo pikë e Rendit të Ditës më lejoni të ju informoi se në sallë prezent është edhe përfaqësuesja e zyrës së Avokatit të Popullit, për çështjen e faljes së borgjëve, znj. Donjeta.

Të hyrat vetanake për vitin 2019 janë tejkaluar në vlerë prej 223.100,00 euro. Planifikimi I te hyrave ka qenë 921. 144,00 euro ndërsa janë realizuar 1.144.244,00 euro. Është procedurë administrative, meqenëse është tejkaluar planifikimi I të hyrave e më këtë edhe buxheti për vitin 2019, duhet ta marrim një vendim si procedurë administrative për rritjen e nivelit të hyrave vetanake për vitin 2019, në bazë të të cilit vendim, ne, I drejtohemi pastaj Ministrisë së Financave me kërkesë për rritje të buxhetit për vitin 2019. Ndërsa në mbledhjen e ardhshme të Kuvendit, bashkë me propozimin për bartjen e mjeteve të mbetura nga viti I kaluar, bëjmë edhe shpërndarjen e këtyre mjeteve që kanë ardhur si rezultat I rritjes së të hyrave vetanake mbi planifikim.

**z. Xhevgjet Berisha:** Përshëndetje për të gjithë. Për këtë shumë të mjeteve kam një kërkesë të arsyeshme. Rreth 20.000 euro të ndahen për SHMP “Fehmi Agani” që të bëhet riparimi I ngrohjes qendrore në punëtorinë e makinerisë së kësaj shkolle dhe të blihet materiali I nevojshëm shpenzues për drejtimet e makinerisë dhe elektroteknikes me qellim të zhvillimit sa më të mirë të praktikes profesionale në shkollë. Që tani kërkoi nga të gjitha grupet e Asamblesë që kjo shumë të ndahet ashtu siç propozova.

**z. Enver Berisha;** Jemi dakord që propozimi I Xhevgjet Berishës të miratohet sepse vërtetë është e nevojshme ajo që Xhevdeti e theksoi. Por gjithashtu kërkoi një sqarim nga drejtori I FEZH, z. Desku, sepse po del një planifikim jo I mirë I të hyrave vetanake. Gjithashtu do të doja të kem si informatë nga drejtori se sa është shuma e borgjeve që ka mbetur këtë vit. A do të jenë këto 200.000 euro për mbulimin e borgjëve që kanë mbetur? Kryetari e din, e kemi pasur një dakordim në vitin 2018 për një projekt jo të madh, për ndërtimin e kanalizimit, ujësjellësit dhe trotuarit, nga ETC në drejtim të Urës së Drinit. Pra, do të ishte mirë që me një shumë simbolike të përfundoi ky projekt I mbetur në gjysmë.

**z. Petrit Palushaj:** E përshëndes iniciativën e Asamblistit të LVV por kjo varet nga drejtoria se a ka mundësi ti ndajë për atë qellim apo jo. Kam një pyetje për drejtorin e FEZH, si është e mundur që të rritet buxheti për vitin që tani më ka kaluar?

**z. Fadil Gashi, kryesues:** Në që jemi anëtarë të KPF, pjesë e këtij Komiteti është edhe Xhevgjeti, e dimë se si janë krijuar këto mjete dhe nga orientohen. Mos të bëjmë tani propozime vetëm sepse jemi drejtpërdrejt në transmetim dhe të justifikojmë mbrapa se “Ne ishim për shkollën por të tjerët nuk deshën”. I lutem drejtorit që të na sqaroi këto dilema, përfshi edhe atë që e shtroi Petriti sepse edhe unë në KPF kam bërë të njëjtën pyetje.

**z. Aziz Desku, drejtor I FEZH:** Në dukje të parë duket anakronike që tani në 2020 të rritet buxheti për vitin 2019. Planifikimi që ka qenë për të hyrat vetanake në vitin 2019, ka qenë në ligjin e buxhetit të Republikës së Kosovës për Komunën e Klinës. Tani, në fund të vitit është konstatuar që ka tejkalim të planifikimit në të hyrat vetanake e që është hera e parë në historikun e Komunës së Klinës. Në këto raste, me udhëzimin e Ministrisë së Financave, duhet të veprohet kësisoj: Merret një vendim nga ana e Kuvendit për rritjen e të hyrave vetanake për vitin 2019, që në fakt rritja është bërë, dhe këto mjete më pastaj mund të orientohen vetëm në projektet që kanë qenë të buxhetuara për vitin 2019. Jo në projekte të reja. Edhe pse e marrim si t ë mirë qenë propozimin që bëri Xhevgjeti, por nuk është e mundur të krijohet kod I ri për këto mjete. Sa I përket dilemës se ndoshta nuk janë bërë planifikimet siç duhet prandaj kanë ardhur si rritje këto mjete dua të theksoi se planifikimi I të hyrave vetanake bëhet në atë mënyrë të tillë që merret kostoja historike e realizimit të të hyrave sipas kodeve të të hyrave për tri vitet e fundit dhe paraprakisht këto të dhëna I dërgohen Ministrisë së Financave e cila në Qarkoren e dytë buxhetore, para aprovimit të buxhetit e përcakton kufirin e të hyrave vetanake të Komunave. Sa I përket borgjeve, ne do ta përgatisim edhe raportin financiarë që do të shqyrtohet dhe që ky raport flet edhe për obligimet financiare. Me këto mjete ne mendojmë që të mbulojmë kryesisht mjetet mungesë për projektet që kanë pasur tejkalim të buxhetit me kontratat e vitit 2019. Për detaje të tjera, përgjigjen e saktë e merrni në mbledhjen e ardhshme.

**z. Tunë Dedaj:** Dëshiroi që ti falënderoi qytetarët të cilët me siguri kanë krijuar besim tek kjo qeveri e tanishme, prandaj kanë bërë pagesa më të rregullta dhe të mira.

**z. Xhevgjet Berisha:** Për kërkesën që e bëra kam biseduar edhe me kryetarin vitin e kaluar por siç shihet nuk ka pasur mundësi që ta realizoi. Në atë punëtori vetëm akulli mungon. Ka nevojë për ndërhyrje dhe ka nevojë për material shpenzues.

**z. Zenun Elezaj, kryetar I Komunës:** Nuk dua që ta lidhë me këtë pikë të rendit të ditës, Xhevdet, ka mundësi tjera që ta realizojmë atë kërkesë.

**Kryesuesi në fund të debatit e vuri në votim dhe me 22 vota për, asnjë kundër dhe asnjë abstenim u MIRATUA.**

**Pika 10 e Rendit të Ditës: Shqyrtimi dhe miratimi I Planit Komunal të Veprimit për Efiçencë të Energjisë 2019-2021.**

**z. Enver Berisha:** Kërkoi një sqarim të shkurtër në lidhje me këtë. A ka qenë obligative dhe a është mbajtur debat publik në lidhje me këtë plan të veprimit?

**z. Ibër Elezi, drejtor I SH.P:** Që ta bëjë një arsyetim lidhur me Planin e Veprimit për Efiçencë të Energjisë, na merr shumë kohë. E kemi bërë edhe në debate të mëparshme. Duhet ta dimë që kjo është njëra nga kushtet që të jemi pjesë e BE. Pse është viti 2019. Për shkak të disa veprimeve që janë bërë në vitin 2019 dhe që janë goxha veprime të bëra përmes GIZ dhe implementuesit në teren I cili ka mbajtur shënime jashtëzakonisht të vlefshme për Komunën. Debat Publik nuk kemi pasur pasi që kjo ka shkuar përmes GIZ Gjerman dhe Ministrisë.

**z. Enver Berisha:** Nuk e kam shqetësimin se a jemi vonuar por vetëm se a janë plotësuar procedurat. Nëse duhej të bëhej Debat Publik, e që unë mendoi se është dashtë të ketë, është mirë që behët. Përndryshe unë jam PËR këtij plani të veprimit.

**z. Gjokë Lleshaj:** Duke I njohur dhe ditur kapacitetet e disa profesionistëve të kësaj fushe e që janë edhe shërbyes civil në Komunë, konkretisht z. Dardan Bashota, I cili është marrë gjatë me këtë fushë dhe është njohës I mirë, dua të pyes se pse nuk është përfshirë në hartimin e këtij Plani të Veprimit, nuk e shoh që I figuron emri. Kërkoi falje nëse është por unë nuk e kam parë.

**z. Ibër Elezi, drejtor I SH.P:** Nëse I referohesh faqes së dytë të këtij materiali, thuhet aty se “Ky Plan është mbështetur nga Qeveria Gjermane dhe implementuar përmes Deutsche Gesellschaft für Internationale Zusammenarbeit (GIZ) GmbH, Projekti i Kosovës për Efiçiencë të Energjisë. Studimi, mbledhja e të dhënave si dhe hartimi i planit është realizuar nga konsulenca e angazhuar nga GIZ: Studio “Links-4”, falë bashkëpunimit dhe koordinimit të ngushtë me grupin punues të Komunës së Klinës.”. Në grupin punues të Komunës së Klinës, një ndër ta është edhe Dardani. Për me tepër, kemi lëvdata për punën e bërë dhe jemi në stadin e fundit të përfitimit të dy projekteve të BE.

**Kryesuesi I Kuvendit e vuri në votim dhe me 22 vota Për, asnjë Kundër dhe asnjë Abstenim, u MIRATUA.**

**Pika 11 e Rendit të Ditës: Shqyrtimi I rekomandimeve të grupit të grave asamblistë.**

**Znj. Blerta Gashi**: Përshëndetje për të gjithë. Grupi i Grave Asambliste në partneritet me OJQ ZANA , kemi implementuar Iniciativën lokale" Roli i grave në Këshilla Lokale" përkrahur nga Syri i Vizionit. Pra, këtu përpara kemi një raport me rekomandime nga ana e banorëve të këtyre fshatrave, andaj kërkoi nga drejtoritë përkatëse që ti marrin këto kërkesa dhe ti shqyrtojnë.

**Kryesuesi e vendosi në votim dhe me 22 vota për, asnjë kundër dhe asnjë abstenim u MIRATUAN rekomandimet e grupit të Grave asambliste.**

Me piken e 11 të rendit të ditës, përfundoi edhe seanca e parë e rregullt e punës së Kuvendit për vitin 2020. Kryesuesi falënderoi të gjithë anëtarët e Kuvendit për angazhimin dhe kontributin e dhënë në seancë.

Procesmbajtës: Kryesuesi:

Skënder Behramaj Fadil Gashi